นายกรัฐมนตรี ย้ำ รัฐบาลให้ความสำคัญแก้ปัญหาฝุ่นละออง ยังไม่ประกาศเป็นภัยพิบัติ แต่เน้นใช้มาตรการตามขั้นตอน ให้กระทบประชาชนน้อยที่สุด
นายกรัฐมนตรี ย้ำ รัฐบาลให้ความสำคัญแก้ปัญหาฝุ่นละออง ยังไม่ประกาศเป็นภัยพิบัติ แต่เน้นใช้มาตรการตามขั้นตอน ให้กระทบประชาชนน้อยที่สุดพลเอก ประยุทธ์ จันทร์โอชา นายกรัฐมนตรี กล่าวถึงการจัดการปัญหามลพิษฝุ่นละอองในพื้นที่กรุงเทพมหานครและปริมณฑล ว่า เป็นเรื่องที่รัฐบาลให้ความสำคัญและพิจารณาใช้มาตรการต่างๆ อย่างรอบคอบ ให้เกิดผลกระทบต่อประชาชนน้อยที่สุด ส่วนเหตุผลที่สั่งการให้ปิดโรงเรียน 2 วัน เพื่อดูแลสุขภาพของเด็กนักเรียนและยังช่วยลดปริมาณการใช้รถยนต์ส่วนตัวบนท้องถนน ซึ่งก็จะทำให้ควันจากรถยนต์ลดลงด้วย แต่อย่างไรก็ตามการแก้ไขปัญหามลพิษจากการใช้รถมีการบังคับใช้กฎหมายตามปกติอยู่แล้ว จึงยังไม่ต้องมีมาตรการใดเป็นพิเศษ แต่ต้องเพิ่มความถี่ในการตรวจสอบควันดำของรถโดยสารสาธารณะและรถบรรทุก และรถส่วนตัว โดยหากพบจะดำเนินการขั้นเด็ดขาด ซึ่งหากรถคันไหนไม่ผ่านมาตรฐานก็ให้ติดสติกเกอร์ว่าไม่สามารถวิ่งได้ และหากใครพบเห็นควันดำให้แจ้งมาได้ทันที ขณะเดียวกันหน่วยงานที่เกี่ยวข้องก็ไปสำรวจพื้นที่ต่างๆ ซึ่งมีต้นทางมาจากหลายสาเหตุนายกรัฐมนตรี กล่าวด้วยว่า ขณะนี้หน่วยงานที่เกี่ยวข้องได้ประชุมเพื่อเตรียมมาตรการแก้ปัญหาฝุ่นละอองตามลำดับขั้นที่ 1,2 และ 3 แต่หากปัญหาสูงขึ้นไปถึงขั้นที่ 4 ก็จะเข้าข่ายภัยพิบัติ แต่ขณะนี้ยังไม่ถึงเกณฑ์นั้น เพราะถ้าประกาศภัยพิบัติอาจส่งผลกระทบด้านการท่องเที่ยวด้วย อย่างไรก็ตาม มองว่าเรื่องสุขภาพสำคัญที่สุด จึงแจ้งเตือนค่ามลพิษในอากาศให้ประชาชนทราบข้อเท็จจริง จะได้ป้องกันอย่างถูกวิธี แต่ทั้งนี้ต้องคำนึงถึงผลกระทบด้านอื่นด้วย เพราะหากพูดกันจนเป็นประเด็นการเมืองก็เป็นเรื่องที่น่าเบื่อหน่าย ดังนั้นขอให้ทุกคนร่วมมือกันอย่างเต็มที่